Der har været mange spekulationer om, hvem der skal overtage posten i Socialdemokratiet, når Thomas Kastrup-Larsen takker af. Fire navne var fra starten i spil: Lasse Frimand Jensen, Flemming Møller Mortensen, Lisbeth Lauritsen og Nuuradiin S. Hussein. De tre første meldte sig hurtigt som kandidater. Lisbeth Lauritsen har efterfølgende trukket sig igen. Men spørgsmålet om, hvorvidt rådmand Nuuradiin S. Hussein ville stille op, har stået hen i det uvisse - indtil nu. Lørdag fortæller han til TV2 Nord, at beslutningen er taget. - Jeg kan sige, efter længere tids grundige overvejelser og samtale med familie, venner og politiske samarbejdspartnere er jeg kommet frem til, at jeg ikke stiller op, siger Nuuradiin S. Hussein. Hvorfor? - Jeg synes, man skal gå efter det, der giver én arbejdsglæde, og jeg må sige, at jeg føler mig som en meget privilegeret politiker og rådmand, som har ansvaret for en af kommunens største menneskeforvaltninger, som er med til at sikre sammenhængskraft. Det er det, der giver mig arbejdsglæde, og det er her, jeg føler, jeg gør en forskel, og det vil jeg gerne fortsætte med. Nuuradiin S. Hussein er den eneste socialdemokratiske rådmand i Aalborg Kommune, hvorfor det er nærliggende at tænke, at han har mest erfaring til rollen som borgmester. Hos politikeren selv har netop det skabt tvivl. - Det er lige præcis noget af det, der har gjort, at det har taget lang tid at tage den her beslutning. Jeg har de erfaringer og kompetencer, der skal til, men jeg synes, jeg har lyst til at gøre det, der giver mig den indflydelse og prioritet, som jeg gerne vil arbejde med i mit politiske virke, siger Nuuradiin S. Hussein. Hvem støtter du? Dermed står valget af spidskandidat nu mellem byrådspolitiker Lasse Frimand Jensen og folketingspolitiker Flemming Møller Mortensen, hvis ingen andre melder sig. Hvem af de to rådmanden peger på, vil han dog ikke ud med. - Jeg synes virkelig, man skal have respekt for medlemmernes valg, det er op til dem at vælge, hvem de vil have som spidskandidat. Jeg vil gøre mit bedste for at sikre, at der er godt sammenhold i byrådsgruppen og godt samarbejde mellem partierne, siger Nuuradiin S. Hussein. Men hvem støtter du? - Jeg synes, de begge to er dygtige og engagerede politikere, der vil noget for Aalborg Kommune. De har begge erfaringer, kompetencer og vilje, som kan være med til at styrke vores kommune, siger han og slår fast: - Aalborg Kommune er godt tjent med begge to, og jeg håber, at den, der bliver spidskandidat, får den opbakning, de har brug for. Det vil jeg gøre mit bedste for sikre.

Referat:
De to nuværende borgmesterkandidater får ikke konkurrence fra rådmand Nuuradiin S. Hussein.